《送杨博士计偕北上》
明代·邢侗

蒯缑犹似布衣时，题柱休令关吏知。
晓渡白沟河上路，雪残鸦拂野棠枝。
入京翻遣似并州，数醉乡人春酒楼。
来日寄将消息否，绮窗寒树着花愁。

作者简介：（1551—1612）明山东临清人，字子愿。万历二年进士，仕终陕西行太仆卿。工诗文，尤善画，与董其昌、米万钟、张瑞图齐名，时称邢张米董。有《来禽馆集》、《武定州志》、《来禽馆帖》。